organisme internaŢionale Şi europene cu atribuŢii În domeniul protecŢiei mediului
Protejarea mediului este esenţială pentru calitatea vieţii generaţiilor prezente şi viitoare. Provocarea actuală este reprezentată de combinarea protecţiei mediului cu creşterea economică continuă într-un manieraă care sa fie sustenabilă. 

În domeniul protecţiei mediului există un număr mare de organizaţii care conservă, analizează şi monitorizează mediul în diferite modalităţi. Aceste organizaţii de mediu pot fi globale, regionale, naţionale sau locale.  
Organismele internaţionale şi europene cu atribuţii în domeniul protecţiei mediului sunt următoarele:

1. Organizaţia Naţiunilor Unite (ONU)
ONU a fost înfiinţată la 24 octombrie 1945 de 51 de ţări, angajate să menţină pacea prin cooperare internaţională şi securitate colectivă. Astăzi, aproape toate naţiunile lumii sunt membre ONU: în total 192 de state.

Când statele devin membre ONU, ele acceptă şi îşi asumă obligaţiile prevăzute în Carta Naţiunilor Unite, un tratat internaţional care stabileşte principiile de bază ale relaţiilor internaţionale.

Conform Cartei, ONU are patru obiective majore:

· să menţină pacea şi securitatea internaţională; 

· să dezvolte relaţii de prietenie între naţiuni; 

· să coopereze la rezolvarea problemelor internaţionale şi la promovarea respectului pentru drepturile omului; 

· să fie un centru pentru armonizarea acţiunilor tuturor statelor. 

ONU oferă mijloace pentru rezolvarea conflictelor internaţionale şi pentru formularea de politici în chestiuni care ne afectează pe toţi. În cadrul Organizaţiei toate statele membre – mari sau mici, bogate sau sărace, cu vederi politice şi sisteme sociale diferite – au un cuvânt de spus şi drept de vot egal.

Prin intermediul programelor sau organizaţiilor coordonate de  Naţiunile Unite, statele beneficiază de asistenţă tehnică şi financiară în sectoare de interes pentru fiecare ţară: protecţia mediului, demografie, drepturile omului, sănătate, agricultură, industrie, consolidarea instituţiilor democratice, etc.

În momentul de faţă se urmăreşte consolidarea procesului de luare a deciziilor privind mediu la nivel mondial în cadrul sistemului Organizaţiei Naţiunilor Unite.
În cadrul ONU există următoarele organisme cu atribuţii în domeniul mediului:
a)  Programul Naţiunilor Unite pentru  Mediu (UNEP)
Principalul organism  al ONU creat în vederea protecţiei mediului, UNEP, a fost înfiinţat imediat după Conferinţa Naţiunilor Unite pentru Mediul Uman, desfăşurată la Stockholm în anul 1972. UNEP are mandatul de a coordona la nivel mondial integrarea politicilor de protecţie a mediului în celelalte sectoare în vederea asigurării unei dezvoltări durabile. 
Mandatul UNEP s-a consolidat permanent, în prezent actionând pentru implementarea deciziilor luate la cel mai înalt nivel politic la Conferinţa Naţiunilor Unite pentru Mediu şi Dezvoltare, desfăşurată la Rio de Janeiro în 1992, şi la Summit-ul Mondial pentru Dezvoltare Durabilă, desfaşurat la Johannesburg, în 2002.

UNEP este coordonat de un Consiliu de Administraţie, împreună cu un director executiv, care este în acelaşi timp şi Secretar General Adjunct al ONU şi al Comitetului Reprezentanţilor Permanenţi.

Programele UNEP acoperă următoarele domenii: evaluarea stării mediului, conservarea şi protecţia biodiversităţii, managementul chimicalelor, protecţia apelor, protecţia zonelor de coastă, protecţia solurilor, protecţia stratului de ozon, schimbările climatice, energiea durabilă, poluarea urbană, controlul poluării industriale, consumul durabil.

Faptul că are sediul în Africa, la Nairobi, oferă organizaţiei posibilitatea de a înţelege mai bine problemele de mediu cu care se confruntă ţările cu economii în curs de dezvoltare. 

UNEP are şapte divizii care promovează şi facilitează un mamagement al mediului riguros în vederea asigurarii dezvoltării durabile:

· Avertizare preventivă şi evaluare;

· Implementarea politicii de mediu; 

· Tehnologie, industrie şi economie; 

· Cooperare regională;

· Legislatie de mediu şi convenţii internaţionale;

· Comunicare şi informarea publicului;

· Fondul global pentru mediu.
Totodată, această organizaţie oferă acces la date şi informaţii referitoare la mediu şi sprijină guvernele în utilizarea acestora în vederea asigurarii unei dezvoltari durabile.

Această organizaţie internaţională sprijină dezvoltarea infrastructurii instituţionale şi legale în vederea protejării mediului la nivel global. 

UNEP oferă sprijin statelor, în special celor cu economii în curs de dezvoltare, în vederea participării la negocierile internaţionale, îndeplinirii obligaţiilor asumate prin acordurile internaţionale, dezvoltării de instituţii şi să formuleze şi să adopte legi care să protejeze mediul.

UNEP dezvoltă ghiduri privind politicile de mediu şi a iniţiat un proces, la nivel ministerial şi interguvernamental în vederea creşterii numărului de actori implicaţi în luarea deciziilor privind mediul şi revigorării obligaţiilor globale în vederea asigurării unei dezvoltări durabile.

În acelaşi timp, UNEP cooperează şi cu societatea civilă şi cu sectorul privat în vederea protejării resuselor naturale mondiale. UNEP promovează dialogul şi cooperarea între toţi factorii implicaţi, schimbul în ceea ce priveşte cele mai bune practici, transferul de cunoştinţe şi tehnologii şi realizarea de demonstraţii de proiecte, precum :

· Programul de Acţiune pentru protejarea stratului de ozon, care ajută la implementarea Protocolului de la Montreal;

· Programul Global de Acţiune pentru protecţia mediului marin împotriva surselor de poluare de pe uscat prin promovarea managementului integrat al zonelor costiere;

· Reţeaua de acţiune internaţională pentru recifurile de corali, care facilitează conservarea şi managementul durabil al coralilor din întreaga lume.

UNEP are un program energetic puternic prin intermediul căruia poate să se adreseze direct consecinţelor pe care le are producţia şi utilizarea de energie, incluzând aici schimbările climatice şi poluarea locală a aerului. De asemenea, se preocupă de problemele referitoare la energia regenerabilă, eficienţa energetică, transportul, finanţarea şi politica energetică.

Programul se adresează consumului şi producţiei durabile prin intermediul cooperării cu guvernele naţionale şi sectorul privat pentru:

· Integrarea aspectelor de mediu în politicile comerciale naţionale şi internaţionale;

· Facilitarea schimbului de practici în domeniul consumului şi producţiei energetice;

· Promovarea managementului chimicalelor;

· Încurajarea responsabilităţii de mediu prin intermediul schemelor voluntare, precum: Iniţiativa Globală de Raportare, Iniţiativa Financiară, Iniţiativa e-Durabilă Globală.

Acest program coordonează implementarea mai multor convenţii, cele mai importate fiind Convenţia Cadru a Naţiunilor Unite pentru Schimbări Climatice, Convenţia de la Basel privind controlul transportului peste frontiere a deşeurilor periculoase şi a eliminării acestora, Convenţia pentru Diversitatea Biologică şi Convenţia privind Comerţul Internaţional cu Specii pe cale de Dispariţie (CITES). 
În perioada 2005-2007 România a deţinut, în numele grupului regional est-european, funcţia de preşedinte al Comitetului Reprezentanţilor Permanenţi (CPR) acreditaţi la Nairobi pentru Programul Naţiunilor Unite pentru Mediu (UNEP). 

România a prezidat, prin reprezentantul său permanent la Nairobi, reuniunile plenare ordinare şi extraordinare ale şefilor de misiune acreditaţi pe lângă UNEP, reuniunile comune ale celor două subcomitete de lucru – gestionarea politicilor de mediu şi comitetul privind administrarea şi bugetul în domeniul mediului – prezentând rapoarte ale acestora în cadrul reuniunilor plenare, precum şi şedinţele Biroului CPR. 

Având în vedere că România a deţinut sau deţine funcţii în cadrul UNEP, vicepreşedinte al Biroului Consiliului de Administraţie al UNEP (2005-2007) şi preşedinte al Comitetului Reprezentanţilor Permanenţi acreditaţi la UNEP (2005-2007), implicarea autorităţilor române în activitatea respectivului organism a avut şi are un impact pozitiv pe planul dezvoltării relaţiilor bilaterale şi multilaterale privind mediul. 

În prezent se urmăreşte întărirea rolului UNEP şi chiar transformarea acestuia din Program al Naţiunilor Unite pentru Mediu în Organizaţie a Naţiunilor Unite pentru Mediu.

Pentru mai multe informaţii referitoare la activitatea desfăşurată în cadrul acestui Program al ONU puteţi accesa pagina de internet: http://www.unep.org/
b)  Comisia pentru Dezvoltare Durabilă a Naţiunilor Unite (CSD) 
Comisia pentru Dezvoltare Durabila a fost creată în anul 1993 pentru a asigura continuarea procesului iniţiat de Conferinţa Naţiunilor Unite privind Mediul şi Dezvoltarea, cunoscută şi sub numele de Summit-ul Pământului de la Rio de Janeiro din 1992. CSD este formată din reprezentanţi ai 53 de state, aleşi odată la 3 ani. CSD are sesiuni anuale axate pe diverse aspecte ale dezvoltării durabile, pilonul cel mai important fiind protecţia mediului. 
Rolul CSD este de a:
· monitoriza la nivel internaţional, naţional şi regional implementarea recomandărilor şi angajamentelor conţinute în documentele adoptate la UNCED, în principal Agenda 21 şi Declaraţia de la Rio asupra Mediului şi Dezvoltării;
· elabora liniile politice directoare ale implementării documentelor UNCED şi Summit-ului Mondial pentru Dezvoltare Durabilă de la Johannesburg (WSSD) din 2002; 
· promovarea dialogului şi crearea parteneriatelor pentru dezvoltare durabilă între guverne, comunitatea internaţională şi grupurile majore identificate în Agenda 21 ca fiind factori cheie pentru realizarea dezvoltarii durabile.
Alte informaţii referitoare la Comisia pentru Dezvoltare Durabilă se găsesc la adresa: http://www.un.org/esa/sustdev/csd/review.htm
c) Programul Naţiunilor Unite pentru Dezvoltare (PNUD)

Programul Naţiunilor Unite pentru Dezvoltare este o reţea de dezvoltare globală a ONU, care pledează pentru dezvoltare şi conectează statele prin accesul la cunoştinţe, experienţe şi resurse, menite sa ofere oamenilor o viaţă mai bună.
Liderii lumii s-au angajat să îndeplinească Obiectivele de Dezvoltare ale Mileniului pâna în 2015, inclusiv obiectivul fundamental de a reduce cu jumatate sărăcia extremă. Prin intermediul reţelei sale internaţionale, PNUD coordonează eforturile globale şi naţionale pentru realizarea acestui scop.  

Prin programele sale, PNUD permite interacţiunea reprezentanţilor diferitelor naţiuni, creând astfel parteneriate şi oferind căi de promovare a participării, evaluării şi eficienţei la toate nivelurile.  

Prin intermediul unor programe, cum ar fi Iniţiativa Ecuatorială şi Fondul Global pentru Mediu (un parteneriat între Programul ONU pentru Mediu şi Banca Mondială), PNUD ajută statele să îşi întărească capacitatea de a răspunde necesităţilor la nivel global, regional şi naţional, cautând şi oferind cele mai bune practici, oferind politici inovative de consultanţă şi facilitând relaţia dintre parteneri prin proiecte-pilot. 
Colaborarea României cu PNUD constituie pentru ţara noastră o programare a acţiunilor viitoare, pe direcţiile stabilite ca prioritare la Summit-ul Dezvoltării Durabile de la Johannesburg, precum şi un punct forte al activităţilor politicii de mediu din România, prin stabilirea unor relaţii internaţionale solide, cu efecte pozitive asupra elaborării, promovării şi managementului proiectelor de protecţia mediului. 
Înfiinţat în România din 1971, Biroul pentru România al Programului pentru Dezvoltare al Naţiunilor Unite (PNUD) şi-a propus ca, prin oferirea unor servicii de consultanţă calificate şi prin asistenţa financiară bine orientată, să sprijine Guvernul României în domenii de interes deosebit, precum energia şi mediul, reducerea sărăciei, prevenirea crizelor, tehnologia informaţiei şi comunicării.

Informaţii suplimentare referitoare la acest program se află la următoarele adrese de internet: http://www.undp.org/, www.undp.ro.
d) Comisia Economică a Naţiunilor Unite pentru Europa (UNECE)

Activităţile desfăşurate de UNECE în domeniul mediului au ca obiectiv protecţia acestuia şi a sănătăţii umane şi promovarea dezvoltării durabile în ţările membre, conform principiilor Agendei 21. Scopul este acela de a reduce poluarea pentru a minimiza impactul negativ asupra mediului si pentru a evita astfel compromiterea stării factorilor de mediu pentru generaţiile viitoare.

UNECE are un Comitet pentru Politici de Mediu, format din reprezentanţi ai guvernelor, care se întruneşte periodic pentru a formula politici de mediu şi pentru a oferi asistenţă la implementarea acestora prin intermediul unor seminarii, workshop-uri, misiuni de asistenţă şi oferind un forum pentru schimbul de experienţă şi bunele practici. 

UNECE joacă un rol activ în procesul “Mediu pentru Europa” şi cooperarea tripartită: mediu-transport-sănătate.

Prin rapoartele performanţelor de mediu, UNECE evaluează eforturile ţărilor de a reduce nivelul poluării şi de a proteja resursele naturale. În aceste rapoarte sunt prevăzute recomandări pentru îmbunătăţirea performanţelor de mediu.

UNECE a negociat 6 tratate de mediu, toate aflate în vigoare în prezent: Convenţia asupra poluării transfrontiere a aerului pe distanţe lungi, Convenţia privind evaluarea impactului de mediu în context transfrontier (Convenţia de la Espoo), Convenţia asupra protecţiei şi utilizării cursurilor de apă transfrontieră şi a lacurilor internaţionale, Convenţia asupra efectelor transfrontiere ale accidentelor industriale, Convenţia privind accesul la informaţie, participarea publicului la luarea deciziilor şi accesul la justiţie în problemele de mediu (Convenţia de la Aarhus), Convenţia cadru privind protecţia şi dezvoltarea durabilă a Carpaţilor (Convenţia Carpatică).

Informaţii suplimentare privind activitatea acestei organizaţii se află pe pagina de internet: http://www.unece.org/env/welcome.html
Procesul “Mediu pentru Europa” este un parteneriat al statelor membre UNECE, organizaţiilor sistemului Naţiunilor Unite reprezentate în regiune, organizaţii interguvernamentale, centre regionale pentru protecţia mediului, organizaţii neguvernamentale şi alte grupuri majore.  

Prima Conferinţă Ministerială “Mediu pentru Europa”, Dobriş (Cehia), 21-23 iunie 1991

La această Conferinţă au fost prezenţi miniştrii mediului din 34 de state europene, din Statele Unite, Brazilia, Japonia, organisme ale Uniunii Europene, instituţii guvernamentale şi organizaţii neguvernamentale. Comisarul pentru Mediu a fost prezent la Conferinţă.  

În cadrul lucrărilor Conferinţei s-au discutat căile de întărire a cooperării în vederea protecţiei şi îmbunătăţirii mediului, precum şi o strategie pe termen lung pentru protecţia mediului în Europa.

A fost elaborat un set de ghiduri pentru o strategie de cooperare Pan-Europeană. Acestea ţin în special cont de: necesitatea intensificării cooperării, introducerea aspectelor ecologice în procesul de tranziţie al economiilor din ţările Europei Centrale şi de Est, aspectele economice ale protecţiei mediului, asistenţă pentru îmbunătăţirea mediului din perspectiva sănătăţi, responsabilitatea pe care trebuie să şi-o asume fiecare ţară pentru problemele globale de mediu.

Rezultatul l-a constituit un set de concluzii ale Conferinţei în care miniştrii prezenţi şi Comisarul abordează o serie de aspecte extrem de importante pentru dezvoltarea viitoare a procesului Mediu pentru Europa. A rezultat, de asemenea, necesitatea elaborării de către Comisia Europeana, în cooperare cu Comisia Economică a Naţiunilor Unite pentru Europa, a unui raport asupra stării mediului în Europa (numit ulterior “Mediul în Europa: Evaluarea de la Dobriş”- 1995). Necesitatea dezvoltării unui program de mediu pentru Europa în lumina celor prezentate în raport a fost încă o dată subliniată. Programul ar constitui un cadru pentru eforturile naţionale şi internaţionale de îmbunătăţire a mediului, axandu-se în special pe Europa Centrala şi de Est. 
A doua Conferinţă Ministerială “Mediu pentru Europa”, Lucerna, 28 – 30 Aprilie 1993

Cea de-a doua Conferinţă Mediu pentru Europa care s-a desfăşurat la Lucerna în aprilie 1993. Au fost prezenţi miniştrii mediului sau reprezentanţii acestora din 45 de state europene şi din Canada, Israel, Japonia şi Statele Unite, Comisarul pentru mediu al UE şi reprezentanţi ai altor organizaţii internaţionale.

Declaraţia adoptată de miniştri la data de 30 aprilie 1993 a subliniat dimensiune politică a Conferinţei, care are următoarele obiective: armonizarea calităţii mediului şi a politicilor de mediu pe continent, asigurarea stabilităţii şi a dezvoltării durabile.

Conferinţa de la Lucerna a aprobat strategia prevazută în Programul de Protecţie a Mediului pentru ţările din Europa Centrală şi de Est şi a stabilit un task force pentru implementarea Programului. 
Programul de lucru al task force-ului conţine 4 activităţi: 
· sprijinirea tuturor ţărilor central şi est-europene să dezvolte planuri naţionale de acţiune pentru protecţia mediului; 
· desfăşurarea unui program de formare; 
· implicarea sectorului privat;

· îmbunătăţirea managementului ariilor protejate.

S-a stabilit de asemenea, în cadrul Conferinţei, un comitet pentru pregatirea proiectelor care să se axeze pe investiţii ca mecanism central la îmbunătăţirea coordonării între instituţiile financiare internaţionale şi sponsorii care doresc să investească în protecţia mediului din Europa Centrala şi de Est. 

Raportul UNECE, aprobat cu ocazia Conferinţei, conţine elemente pe termen lung pentru programul Mediu pentru Europa. Astfel, s-au identificat 7 elemente ce constituie instrumente pentru atingerea unor standarde înalte comune de protecţie a mediului: cooperarea tehnologică, controlul şi prevenirea integrată a poluării, instrumente economice, rapoarte naţionale ale performanţelor de mediu, informaţii privind protecţia mediului, participarea publică şi instrumente legislative internaţionale. 

Un alt document aprobat în cadrul Conferinţei a fost Raportul privind Instrumentele Legislative Internaţionale din 2 aprilie 1993. Acest Raport sublinia nevoia unui monitoring eficient şi a unei mai bune implementari şi, prin urmare, conformări cu instrumentele legislative internaţionale din domeniul mediului.

Conferinţa de la Lucerna a recunoscut importanţa iniţiativei Consiliului Europei de a declara anul 1995 Anul Conservării Naturii în Europa.

A treia Conferinţă Ministerială “Mediu pentru Europa”, Sofia, 23-25 octombrie 1995

Au participat miniştrii mediului din 49 de state din Europa, America de Nord şi Asia Centrală (regiunea UNECE), Australia, Japonia şi Mexic si reprezentanţi ai Comunităţii Europene.

Agenda de lucru a Conferinţei a inclus: un raport asupra implementării Programului de Acţiune pentru ţările din Europa Centrală şi de Est, viitoarea dezvoltare a programului Mediu pentru Europa, diverse subiecte legate de industrie şi mediu, finanţe, stabilirea de noi priorităţi. 

În Declaraţia Ministerială adoptată la 25 octombrie 1995, miniştrii au reiterat convingerea că în domeniul protecţiei mediului în Europa este foarte importantă cooperarea bazată pe principiile adoptate la Conferinţa de la Lucerna. Ei au subliniat nevoia urgentă pentru continuarea integrării considerentelor de mediu în celelalte politici, astfel încât creşterea economică să aibă loc în concordanţă cu principiile dezvoltării durabile. Problemele cheie cuprinse în Declaraţie sunt după cum urmează:

· implementarea Prorgramului de Acţiune pentru Mediu al Europei Centrale şi de Est;

· finanţarea mediului în ţările din Europa Centrală şi de Est;

· afacerile, industria şi mediul;

· diversitatea biologică şi peisagistică;

· probleme nucleare şi de mediu;

· Programul Mediu pentru Europa;

· participarea publică;

· Centre de Mediu Regionale;

· Convenţii de mediu.

Ca o viitoare acţiune, miniştrii au stabilit că procesul Mediu pentru Europa rămâne un cadru politic esenţial pentru cooperare în domeniul protecţiei mediului în Europa. Structura procesului trebuie sa ofere fiecărei ţări un rol egal şi să ţina cont de activităţile din domeniu, de la nivel paneuropean, în special cele legate de mediu şi sănătate, mediu şi transport, gestionarea sustenabilă a pădurilor pentru a crea sinergii şi pentru a evita duplicarea eforturilor.
S-au recomandat următoarele acţiuni concrete: 

· Comitetul ECE pentru Politici de Mediu să facă propuneri de acţiuni prioritare în cadrul Programului de Mediu pentru Europa
· să se negocieze, cu implicarea ONG-urilor, o convenţie regională privind participarea publică
· continuarea activităţilor task force-ului EAP şi a comitetului pentru consultarea publicului

· continuarea activităţilor legate de Strategia Paneuropeană pentru Diversitate Biologică şi Peisaj

· continuarea eforturilor Agenţiei Europene de Mediu de a defini o evaluare a mediului, paneuropeană.
A patra Conferinţă Ministerială “Mediu pentru Europa”, Aarhus, 23-25 iunie 1998

La această Conferinţă au participat 52 de state europene. Miniştrii şi şefii de delegaţie au adoptat o Decalaraţie Ministerială.

“Mediul în Europa: cea de-a doua evaluare”, unde sunt identificate principalele realizări şi probleme legate de starea mediului în Europa, a reprezentat cadrul discuţiilor la Conferinţă. 
La Aarhus s-a adoptat Convenţia asupra accesului la informaţie, participare publică la luarea deciziei şi accesul în justiţie în problemele de mediu. Această Convenţie a fost semnată de reprezentanţii a 35 de state şi de Comunitatea Europeană. S-a mai aprobat, de asemenea, o Declaraţie Ministerială  asupra poluării transfrontiere a aerului pe distanţe lungi, iar reprezentanţii a 18 state şi Comunitatea Europeană au semnat Declaraţia asupra poluanţilor organici persistenţi.

Miniştrii participanţi au mai adoptat: 

· o strategie Paneuropeană pentru eliminarea plumbului din combustibil (separat, 32 de state au semnat o Declaraţie pentru eliminarea plumbului din combustibil); 

· o rezoluţie asupra diversităţii biologice şi peisagistice şi au fost de acord să se întărească procesul de integrare a obiectivelor de conservare a biodiversităţii şi peisajelor în politicile sectoriale; 

· o Declaraţie politică asupra eficienţei energiei şi un ghid de conservare a energiei în Europa.

La aceasta Conferinţă s-a desfăşurat în paralel o sesiune a NGO-urilor cu tema “Întărirea democraţiei participative pentru dezvoltare durabilă”. 


Cea de a cincea Conferinţă Ministerială “Mediu pentru Europa”, Kiev, Ucraina, 21-23 mai 2003

La cea de a 5-a Conferinţă s-a adoptat o Declaraţie Ministerială în care s-a subliniat importanţa procesului Mediu pentru Europa, acesta fiind considerat un instrument pentru promovarea protecţiei mediului şi dezvoltării durabile în regiune, contribuind totodată la asigurarea păcii şi securităţii. Miniştrii mediului, şefii de delegaţii din 51 de state şi reprezentanţii Comisiei Europene au subliniat obiectivele comune în ceea ce priveşte mediul şi au reiterat dorinţa lor de a coopera pentru atingerea unor înalte standarde de protecţie a mediului.

Pe durata Conferinţei, 3 Protocoale la Convenţiile patronate de UNECE au fost adoptate şi deschise spre semnare:

· 35 de state şi Comunitatea Europeană au semnat Protocolul privind evaluarea strategică de mediu la Convenţia UNECE privind evaluarea impactului asupra mediului în context transfrontier (Convenţia de la Espoo);

· 22 de ţări au semnat Protocolul privind răspunderea civilă şi compensarea pentru daunele cauzate de efectele transfrontiere ale accidentelor industriale la Convenţiile UNECE privind efectele transfrontiere ale accidentelor industriale şi protecţiei şi utilizării cursurilor de apă transfrontieră şi a lacurilor internaţionale;

· 33 de state şi Comunitatea Europeană au semnat Protocolul PRTR la Convenţia asupra accesului la informaţie, participare publică la luarea deciziei şi accesul în justiţie în problemele de mediu (Convenţia de la Aarhus);

România se află printre ţările semnatare ale acestor Protocoale.

Cu ocazia acestei Conferinţe, România a mai semnat, alături de celelalte state situate în zona Munţilor Carpaţi (Cehia, Ungaria, Serbia, Muntenegru, Ucraina), Convenţia privind protecţia şi dezvoltarea durabilă a Carpaţilor. 

In cadrul Conferinţei s-a adoptat de asemenea Strategia de mediu pentru Statele din Europa Centrala şi de Est, zona Caucazului şi Asia Centrala, ocazie cu care au fost salutate eforturile statelor din Asia Centrala care au demarat Iniţiativa privind Mediul, Apele şi Securitate în Asia Centrala „Invitaţie la Parteneriat”.

De asemenea, au fost aprobate “Declaraţia miniştrilor mediului din regiunea UNECE privind educaţia pentru dezvoltare durabilă” şi  documentul denumit “Elemente de bază pentru Strategia UNECE privind educaţia pentru dezvoltare durabilă”. În Declaraţie se prevede că educaţia îmbunătăţeşte capacitatea cetăţenilor, precum şi motivaţia lor, de a evalua informaţiile şi de a participa în procesul de luare a deciziilor. De asemenea, s-a subliniat că educaţia pentru dezvoltare durabilă este o investiţie în viitor şi fiecare ţară trebuie să asigure resurse pentru educaţia privind protecţia mediului şi dezvoltarea durabilă. 

Cu ocazia Celei de a 5-a Conferinţe “Mediu pentru Europa” au fost stabilite elementele de bază ale Strategiei UNECE privind educaţia pentru dezvoltare durabilă, strategia în sine fiind definitivată ulterior de un grup de lucru şi aprobată în cadrul “Întâlnirii la Nivel Înalt a Miniştrilor Mediului şi ai Educaţiei”, care a avut loc la Vilnius (Lituania), în perioada 17 – 18 martie 2005.

Cea de a şasea Conferinţă Ministerială “Mediu pentru Europa”, Belgrad, Serbia, 10 – 12 octombrie 2007

Cea de-a şasea Conferinţă ministerială a adus în discuţie, în cadrul unor sesiuni diferite, Raportul privind starea mediului la nivelul UNECE, pregătit de Agenţia Europeană pentru Mediu, implementarea acordurilor multilaterale de mediu şi a rapoartelor privind performanţele de mediu, educaţia pentru dezvoltare durabilă, biodiversitatea, crearea capacităţilor instituţionale în statele est europene, din Caucaz şi din Asia Centrală şi noile perspective sud-est europene, competitivitatea şi finanţarea internaţională în domeniul  protecţiei mediului, parteneriatele pentru implementarea politicii de mediu, precum şi viitorul procesului. 

Secţiunile referitoare la biodiversitate şi educaţie pentru dezvoltare durabilă s-au finalizat prin adoptarea de declaraţii specifice acestor domenii. 

Ultimul punct de pe agenda acestei Conferinţe ministeriale a fost reprezentat de adoptarea, de către ministri şi şefii de delegaţii participanţi la acest eveniment, a Declaraţiei ministeriale. Prin această Declaraţie, cele 56 de state membre ale Comisiei Economice pentru Europa a Naţiunilor Unite îşi asumă angajamentul de a păstra şi îmbunătăţi cadrul de cooperare stabilit prin Conferinţa Mediu pentru Europa. Acest cadru va ramâne cel mai potrivit pentru susţinerea eforturilor statelor membre UNECE în atingerea obiectivelor cheie, în ceea ce priveşte îmbunătăţirea calităţii mediului şi a vieţii cetăţenilor din această regiune. 

Totodată, participanţii au convenit asupra necesităţii elaborării unui plan concret de reformare a procesului, pe care Comitetul de Politici de Mediu al UNECE urmează să-l dezvolte împreună cu partenerii Procesului Mediu pentru Europa, până la următoarea sesiune UNECE din anul 2009.  Domeniile cheie care vor fi supuse, printre altele, reformării sunt:

· Întărirea capacităţii instituţionale;

· Continuarea procesului de monitorizare şi evaluare a calităţii mediului în regiune şi îmbunătăţirea acestuia;

· Problemele de cooperare transfrontieră şi sub-regională;

· Noi priorităţi cu relevanţă pentru regiune, care nu sunt acoperite prin alte instrumente de cooperare între state. 

Participanţii la acestă Conferinţă au convenit că, deşi acest cadru continuă să-şi dovedească utilitatea, necesită îmbunătăţiri pentru ca obiectivele majore ale acestuia să poată fi atinse într-un ritm mai accelerat. 
În finalul reuniunii, ţările participante au căzut de acord ca următoarea Conferinţă ministerială "Mediu pentru Europa" să se desfăşoare în anul 2011, în Kazahstan.

Informaţii suplimentare referitoare la procesul Mediu pentru Europa pot fi găsite la adresa: http://www.unece.org/env/efe/welcome.html
În afară de organismele menţionate anterior, din cadrul ONU, următoarele entităţi mai au atribuţii în domeniul protecţiei mediului: Organizaţia pentru Agricultură şi Alimentaţie (FAO), Organizaţia Internaţională pentru Aviaţie Civilă (ICAO), Organizaţia Naţiunilor Unite pentru Dezvoltare Industrială (UNIDO), Organizaţia Mondială pentru Comerţ (WTO), Organizaţia Mondială pentru Sănătate (WHO), UNESCO, UNICEF, UNITAR.
2. Uniunea Europeană 
Este rezultatul unui proces de cooperare şi integrare care a început în anul 1951, între şase state europene (Belgia, Germania, Franţa, Italia, Luxemburg şi Olanda). După cinci valuri de aderare (1973: Danemarca, Irlanda şi Regatul Unit; 1981: Grecia; 1986: Spania şi Portugalia; 1995: Austria, Finlanda şi Suedia; 2004: Cipru, Estonia, Letonia, Lituania, Malta, Polonia, Cehia, Slovacia, Slovenia şi Ungaria; 2007: România şi Bulgaria), Uniunea Europeană are astăzi 27 state membre. 
Turcia, Croatia şi Republica Macedonia sunt state candidate cu care negocierile de aderare au început.  

Misiunea Uniunii Europene este de a asigura pacea, prosperitatea şi libertatea celor 498 milioane de cetăţeni – într-o lume mai echitabilă şi mai sigură. 
Principalele obiective ale UE sunt: 

- promovarea progresului economic şi social (piaţa unică a fost instituită în 1993, iar moneda unică a fost lansată în 1999);

- să consolideze rolul Uniunii Europene pe scena internaţională (prin ajutor umanitar pentru ţările terţe, o politica externă şi de securitate comună, implicare în rezolvarea crizelor internaţionale, poziţii comune în cadrul organizaţiilor internaţionale);
- să instituie cetăţenia europeană (care nu înlocuieşte cetăţenia naţională dar o completează, conferind un număr de drepturi civile şi politice cetăţenilor europeni);

- să dezvolte o zona de libertate, securitate şi justiţie (legată de funcţionarea pieţei interne şi în particular de liberă circulaţie a persoanelor);
- să se consolideze în baza dreptului comunitar (corpul legislaţiei adoptate de către instituţiile europene, împreună cu tratatele fondatoare).
Pentru a atinge aceste obiective, ţările UE au stabilit instituţii care să adopte legislaţia. Cele mai importante sunt:
· Parlamentul European (ales de către populaţia statelor membre);
· Consiliul (reprezentând guvernele statelor membre); 
· Comisia Europeană (executivul şi organismul cu drept de a iniţia legislaţie); 
· Curtea de Justiţie (asigură compatibilitatea cu dreptul comunitar);
· Curtea de Conturi (responsabilă de controlul folosirii fondurilor comunitare);
· Comitetul Economic şi Social (organism consultativ care este consultat la realizarea propunerilor vizând ocuparea forţei de muncă, cheltuielile sociale, pregătirea vocaţională, etc.);
· Comitetul Regiunilor (organism consultativ care este consultat la realizarea propunerilor cu impact direct la nivel local sau regional în domenii ca transportul, sănătatea, ocuparea forţei de muncă, educaţia);
· Banca Centrală Europeană (răspunzătoare de politica monetară în zona euro);
· Banca Europeană de Investiţii (împrumută bani pentru proiecte de interes european, în special pentru regiunile mai puţin dezvoltate).
a) Comisia Europeană 

Această instituţie îndeplineşte patru funcţii de bază: 

1. să propună legislaţie („dreptul de iniţiativă”). Comisia, este singură responsabilă cu înaintarea propunerilor pentru legislaţia nouă europeană, pe care le prezintă Parlamentului şi Consiliului. Aceste propuneri au ca obiectiv apărarea intereselor Uniunii şi a cetăţenilor ei, nu pe cele ale ţărilor sau industriilor în particular.  
2. să gestioneze şi să implementeze politicil UE şi bugetul. Comisia supraveghează cheltuielile actuale şi gestionează politicile adoptate de Parlament şi Consiliu.

3. să vegheze la respectarea legislaţiei UE. Ca „gardian al tratatelor”, Comisia împreună cu Curtea de Justiţie, este responsabilă să se asigure că legislaţia UE este corect aplicată de către toate Statele Membre. 

4. să reprezinte Uniunea Europeană pe scena intenaţională, de exemplu prin negocierea de acorduri între UE şi alte ţări. Permite statelor membre să vorbească cu o „singură voce” la forumurile internaţionale cum ar fi Organizaţia Mondială a Comerţului.
· Direcţia Generală Mediu din cadrul Comisiei Europene – este una dintre cele 40 de direcţii generale şi servicii specializate ale Comisiei Europene. Rolul său este de a iniţia şi defini noua legislaţie de mediu şi de a asigura măsurile prin care statele membre pun în aplicare acestă legislaţie.
Misiunea DG Mediu este de a:
· menţine şi îmbunătăţi calitatea vieţii printr-un nivel înalt al protecţiei resurselor naturale, evaluarea şi managementul riscului şi implementarea la timp a legislaţiei comunitare;

· să promoveze eficienţa resurselor în producţie, comsum şi pentru măsurile de eliminare a deşeurilor;

· integra protecţia mediului în toate politicile UE;

· promova creşterea UE ţinând seama de factorii economici, sociali şi de mediu pentru generaţiile prezente şi cele viitoare;

· combate schimbările globale în special schimbările climatice şi deprecierea diversităţii biologice;
· asigura toate politicile şi măsurile pentru protecţiei mediului au o abordare multi-sectorială, implică toţi actorii şi sunt comunicate eficient.
DG-ul investighează plângerile făcute de cetăţeni şi organizaţii non-guvernamentale şi poate acţiona legal dacă consideră că legislaţia UE a fost încălcată. În anumite cazuri, DG Mediu reprezintă Uniunea Europeană în ceea ce priveşte mediul pe scena internaţională cum ar fi: Convenţia Cadru a Naţiunilor Unite privind Schimbările Climatice, Protocolul Kyoto şi Convenţia Naţiunilor Unite privind Biodiversitatea.
De asemenea, DG Mediu finanţează proiecte care contribuie la protecţia mediului în UE.

DG Mediu gestionează şi al 6-lea Program de Acţiune pentru Mediu, adoptat pe 22 iulie 2002, care stabileşte cadrul pentru luarea deciziilor la nivelul UE pentru perioada 2002-2012 şi indică acţiuni care trebuiesc să fie luate în acest sens. 

Domeniile prioritare de acţiune ale Programului sunt:

· schimbările climatice;

· natura şi biodiversitatea;

· mediul;

· sănătatea şi calitatea mediului;

· resursele naturale şi deşeurile.

Al 6-lea Program de Acţiune pentru Mediu promovează integrarea mediului în politicile Comunităţii şi constituie baza pentru realizarea şi implementarea Strategiei de Dezvoltare Durabilă a UE.
Mai multe informaţii privind activitatea acestei Direcţii se pot găsi pe pagina de internet: 
http://ec.europa.eu/dgs/environment/index_en.htm
b) Consiliul de Mediu al Uniunii Europene
Consiliului de Mediu este compus din miniştrii mediului din toate statele membre UE, care se reunesc de patru ori pe an. Procedura de luare a deciziilor în cadrul acestei instituţii europene este de majoritate calificată în codecizie cu Parlamentul European.  
Consiliul are sarcina de a dezvolta într-o manieră armonioasă, echilibrată şi durabilă activităţile economice pentru a asigura un nivel ridicat al calităţii mediului atât la nivel european cât şi internaţional. 
Pentru a realiza acest deziderat, ţinteşte conservarea calităţii mediului, sănătatea umană, utilizarea prudentă şi raţională a resurselor naturale, precum şi promovarea de măsuri, la nivel internaţional, care să facă faţă problemelor la nivel regional şi mondial.   
Având în vedere varietatea situaţiilor din diferitele regiuni ale Comunităţii Europene, politica de mediu a Uniunii Europene se bazează pe principiul precauţiei şi pe principille referitoare la realizarea de acţiuni preventive şi la faptul că poluatorul plăteşte.   
Informaţii suplimentare referitoare la activitatea desfăşurată de această instituţie europeană pot fi găsite la adresa: 
http://www.consilium.europa.eu/cms3_fo/showPage.asp?id=415&lang=EN&mode=g
c) Palamentul European 

Cererea ca preocupările cetăţenilor privind protecţia mediului să fie discutate la nivel european datează încă din anii 1967, când o scrisoare a unui membru a exercitat presiuni asupra Comisiei. Prima directivă, care făcea referire la emisiile vehiculelor cu motor datează din anul 1970, şi a reprezentat o preocupare pentru Parlament atât înainte cât şi după adoptare şi modificările ulterioare. Legislaţia europeană privind protecţia mediului datează din octombrie 1972, atunci când a avut loc o Conferinţă la nivel de şefi de Stat sau de Guvern.   
În anul 1973, Parlamentul European a decis să creeze un Comitet pentru Mediu. Era cel de-al doisprezecelea comitet, adăugat la celelalte înfiinţate încă de la prima întâlnire a Parlamentului în 1952. Creşerea componenţei sale (de la 36 la 63 de membri) şi a puterii s-a realizat prin extinderea responsabilităţilor în cadrul Uniunii în ceea ce priveşte problemele de mediu şi datorită interesului public. 
Actul Unic din 1987 a extins competenţele Uniunii la o legislaţie de piaţă unică. Comitetul de Mediu a preluat responsabilitatea, în cadrul procedurii de cooperare, pentru anumite propuneri legislative privind protecţia consumatorului şi securitatea alimentară. Prin Tratatul de la Maastricht, semnat în 1993, unele din aceste responsabilităţi au intrat sub incidenţa procedurii de co-decizie. Această procedură a fost extinsă asupra următoarelor domenii: protecţia mediului, securitate alimentară şi sănătatea publicului, ca urmare a prevederilor Tratatului de la Amsterdam, semnat în anul 1999.   
Pentru mai multe informații referitoare la activitatea Comitetului, puteţi accesa pagina: 
http://www.europarl.europa.eu/comparl/envi/default_en.htm
3.  Agenţia Europeană de Mediu

Misiune

Sarcina Agenţiei Europene pentru Mediu (EEA) este de a furniza informaţii actuale, relevante şi corecte despre mediu. EEA îi sprijină pe cei care se ocupă de elaborarea şi aplicarea strategiei de mediu la nivel european şi national, precum şi publicul general. 

Angajamente

· să minimalizeze impactul de mediu al activităţii sale, ex. Prin folosirea hârtiei reciclate şi printarea pe ambele părţi

· continuarea îmbunătăţirii performanţei de mediu, ex. prin atingerea ţintelor de eficienţă energetică din cadrul instituţiei
· să aplice legislaţia privind mediul în ţara gazdă.

Clienţi şi grupuri ţintă
Principalii clienţi sunt Comisia Europeană, Parlamntul European, Consiliul – în special de-a lungul Presedinţiilor schimbătoare – şi ţările membre.
Pe lângă acest grup central de actori politici europeni, EEA lucrează şi cu alte instituţii cum ar fi Comitetul Economic şi Social, Comitetul Regiunilor şi Banca Europeană de Investiţii. În afara cadrului UE, comunitatea de afaceri, organizaţii neguvernamentale şi alţi reprezentanţi ai societăţii civile reprezintă grupuri ţintă pentru furnizarea de informaţii.

Informaţii de mediu

Informaţiile furnizate de EEA provin din surse variate. Sursa majoră este reţeaua de instituţii de mediu naţionale, stabilită să asiste Agenţia – informaţiile europene de mediu şi reţeaua de observare (Eionet). EEA este responsabilă de dezvoltarea reţelei şi pentru coordonarea activităţilor sale. Pentru a realiza aceasta, EEA lucrează în strânsă legătură cu punctele naţionale focale (NFPs), mai precis agenţiile de mediu naţionale sau miniştrii de mediu din ţările membre. Aceştia sunt responsabili de coordonarea activităţilor Eionet care acoperă peste 300 de instituţii din Europa.
Calitatea de membru

Calitatea de membru al Agenţiei Europene de Mediu poate fi obţinută şi de către ţări care nu fac parte din UE, dar împărtăşesc obiectivele Agenţiei. În prezent EEA numară 32 de membri: toate cele 27 de state membre UE, precum şi Islanda, Liechtenstien, Norvegia, Elveţia şi Turcia. 
Pentru informaţii suplimentare puteţi accesa pagina de internet a acestei instituţii:   http://www.eea.europa.eu/
Urmare a multiplelor probleme mondiale de mediu, instituţiile internaţionale de specialitate au semnat o serie de convenţii referitoare la probleme precum: biodiversitate, schimbările climatice şi gazele cu efect de seră, deşertificarea, protejarea râurilor majore, mărilor şi pădurilor tropicale. În acest sens instituţiile internaţionale şi europene de protecţia mediului sunt vitale pentru implementarea tuturor programelor şi proiectelor, dar şi a convenţiilor internaţionale în acest domeniu. Sprijinul pe care îl acordă statelor în dezvoltarea unor politici naţionale durabile şi performante este foarte important.  În acelaşi timp, aceste organizaţii pot întăriri cooperarea dintre statele participante şi pot încuraja schimbul de experienţă, în scopul dezvoltării de către state a unor politici naţionale cât mai performante.  
Lupta împotriva factorilor cu impact negativ asupra mediului este mai eficientă şi mai bine organizată atâta timp cât este menţinută la nivelul acestor organizaţii. Totodată, prin intermediul lor se pot desfăşura acţiuni cu scopul de a informa şi a conştientiza opinia publică despre provocările de mediu actuale, dar şi asupra soluţiilor necesare a fi implementate pentru un  mediu mai curat şi mai sănătos, dezideratul întregii lumi. 
